Σχεδία (περιοδικό δρόμου)

Η Σχεδία είναι το μοναδικό ελληνικό περιοδικό δρόμου και μέλος του Διεθνούς Δικτύου Περιοδικών Δρόμου (International Network of Street Papers (INSP)). Εκδίδεται από τη μη κυβερνητική οργάνωση «Διογένης ΜΚΟ», η οποία είναι Αστική Μη Κερδοσκοπική Εταιρεία που συστήθηκε στις αρχές του 2010 για την υποστήριξη της προσπάθειας των αστέγων και κοινωνικά αποκλεισμένων ανθρώπων να ενταχθούν ή να επανενταχθούν στον κοινωνικό ιστό. 

Η Σχεδία είναι το δεύτερο έντυπο δρόμου που εκδίδεται στην Ελλάδα καθώς τον Σεπτέμβριο του 1998 είχε ξεκινήσει παρόμοιο εγχείρημα με το περιοδικό Δρομολόγια, το οποίο λόγω μεγάλων δυσκολιών διέκοψε τη λειτουργία του.

 Θεματολογία 
Η θεματολογία του περιοδικού είναι ποικίλη και βασίζεται στο ελεύθερο, ανεξάρτητο ρεπορτάζ, με αισιοδοξία και χιούμορ.

 Κυκλοφορία 
Η Σχεδία, όπως συμβαίνει με όλα τα περιοδικά δρόμου του κόσμου, δεν πωλείται στα συνήθη σημεία διάθεσης Τύπου, αλλά αποκλειστικά και μόνο στους δρόμους της πόλης από διαπιστευμένους πωλητές: άστεγους, άνεργους και γενικώς ανθρώπους που αποδεδειγμένα ζουν κάτω από το όριο της φτώχειας. Από την τιμή πώλησης του περιοδικού (4,00 ευρώ), το 67,5% (δηλαδή τα 2,70€) αφορούν απευθείας τον ίδιο τον πωλητή (ποσό που περιλαμβάνει το απευθείας έσοδο, 1,50€, για τον άνθρωπο-διανομέα, 0,65€ παρακράτηση φόρου και χαρτόσημο (20%+3,6%) και 0,56€ ΕΦΚΑ (26,95%).

Το πρώτο τεύχος κυκλοφόρησε στις 27 Φεβρουαρίου 2013 στην Αθήνα, και από τότε κυκλοφορεί την τελευταία Τετάρτη κάθε μήνα στην Αθήνα, αλλά και στη Θεσσαλονίκη από τον Ιανουάριο του 2014.

 Δρώμενα 
Στις 7 Φεβρουαρίου του 2015 δεκατέσσερεις γνωστοί Έλληνες καλλιτέχνες, όπως η Ελευθερία Αρβανιτάκη και ο Φοίβος Δεληβοριάς, φόρεσαν το χαρακτηριστικό κόκκινο γιλέκο πωλητή της Σχεδίας και έγιναν πωλητές για μία ώρα σε πλατείες και πολυσύχναστα σημεία της Αθήνας. Η δράση πραγματοποιήθηκε στο πλαίσιο των εκδηλώσεων της Διεθνούς Εβδομάδας Πωλητών Περιοδικών Δρόμου (International Vendor Week).

Από τις 28 Απριλίου έως και τις 10 Μαΐου 2015 πραγματοποιήθηκε έκθεση φωτογραφίας με ογδόντα συνολικά εικόνες της Αθήνας που ανακάλυψαν και αιχμαλώτισαν με τον φωτογραφικό τους φακό οκτώ πωλητές της σχεδίας στη Στέγη Γραμμάτων και Τεχνών. 

Στις 2 Ιουνίου του 2015 η Σχεδία διοργάνωσε, σε συνεργασία με την Τεχνόπολη και τον Δήμο Αθηναίων, για τρίτη συνεχόμενη χρονιά μουσική συναυλία στην Τεχνόπολη του Δήμου Αθηναίων στο Γκάζι.

 Περιηγήσεις 
Από το Σεπτέμβριο του 2014 η Σχεδία ξεκίνησε την κοινωνική πρωτοβουλία "Αόρατες Διαδρομές", στα πρότυπα αντίστοιχων περιηγήσεων που διοργανώνονται από περιοδικά δρόμου του εξωτερικού (Αμβούργο, Ζυρίχη, Βασιλεία κ.ά.). Οι οδηγοί των περιηγήσεων είναι νυν και πρώην άστεγοι και μέσω της βιωματικής αφήγησης γίνεται η σύνδεση της διαδρομής με τη ζωή στο δρόμο. Στόχος της πρωτοβουλίας είναι η ενεργοποίηση του οδηγού και η ευαισθητοποίηση του κοινού μέσα από τις μαρτυρίες των οδηγών και τη γνωριμία τους με μια άλλη οπτική της πόλης και των ανθρώπων της. Οι περιηγήσεις ξεκινούν από τα γραφεία του περιοδικού στο Μεταξουργείο και η διαδρομή περιλαμβάνει κοινωνικές δομές όπως ξενώνες αστέγων, κέντρα απεξάρτησης, κέντρα ημέρας, συσσίτια κ.ά. 

 Η μικρή σχεδία 
Στις 3 Ιουνίου 2025 κυκλοφόρησε το πρώτο τεύχος του περιοδικού δρόμου για παιδιά «Η μικρή σχεδία», το οποίο απευθύνεται σε παιδιά ηλικίας από 6 έως 12 ετών, αλλά και σε όλους όσοι νιώθουν παιδιά. Στη διαμόρφωση της ύλης του πρώτου τεύχους συμμετείχαν δεκάδες μαθητές και μαθήτριες από δημοτικά σχολεία του Πειραιά, της Αθήνας, ακόμη και της Άνδρου. Η τιμή του τεύχους είναι 7 ευρώ, από τα οποία τα 3,50 ευρώ είναι για τον πωλητή.Η μικρή «σχεδία» ανοίγει τα πανιά της. shedia.gr. 02/06/2025. Ανακτήθηκε στις 24/01/2026. Το δεύτερο τεύχος της μικρής σχεδίας κυκλοφόρησε στις 10 Δεκεμβρίου 2025, η οποία ήταν και παγκόσμια ημέρα για τα ανθρώπινα δικαιώματα. Συμμετείχαν δεκάδες μαθητές και μαθήτριες από δημοτικά σχολεία της Αθήνας, της Θεσσαλονίκης, ακόμη και του Μεγανησίου.Η «μικρή σχεδία» σε νέα ταξίδια. shedia.gr. 08/12/2025. Ανακτήθηκε στις 24/01/2026.

 Σημειώσεις 

 Παραπομπές 

 Εξωτερικοί σύνδεσμοι 
 Η Σχεδία αποχαιρετά τον κ. Στάθη, έναν από τους πιο αγαπητούς πωλητές της. news247.gr. 20 Ιανουαρίου 2026. Ανακτήθηκε στις 04/02/2026.
 σχεδία: περιοδικό δρόμου.
 INSP (International Network of Street Papers).
 INSP News Service .

 Βίντεο 
 YouTube
 Περιοδικό δρόμου Σχεδία.
 INSP (International Network of Street Papers).
 INSP #VendorWeek 2015 Trailer.
 Street News Service - the world's most streetwise news agency.

Κατηγορία:Ελληνικά περιοδικά
Κατηγορία:Περιοδικά ποικίλης ύλης
Κατηγορία:Περιοδικά δρόμου